KOMISSION PÄÄTÖS,

tehty 27 päivänä elokuuta 2007,

Euroopan parlamentin ja neuvoston päätöksen N:o 574/2007/EY täytäntöönpanoon liittyvistä vuosia 2007–2013 koskevista strategisista suuntaviivoista

(tiedoksiannettu numerolla K(2007) 3925)

(Ainoastaan bulgarian-, englannin-, espanjan-, hollannin-, italian-, kreikan-, latvian-, liettuan-, maltan-, portugalin-, puolan-, ranskan-, romanian-, ruotsin-, saksan-, slovakin-, sloveenin-, suomen-, tanskan-, tšekin-, unkarin- ja vironkieliset tekstit ovat todistusvoimaiset)

(2007/599/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon Euroopan ulkorajarahaston perustamisesta vuosiksi 2007–2013 osana yhteisvastuuta ja maahanmuuttovirojen hallintaa koskevaa yleisohjelmaa 23 päivänä toukokuuta 2007 tehdyn Euroopan parlamentin ja neuvoston päätöksen N:o 574/2007/EY (1) ja erityisesti sen 20 artiklan,

sekä katsoo seuraavaa:

Suuntaviivoissa olisi määriteltävä painopisteet sekä päätöksen N:o 574/2007/EY 16 artiklan 4 kohdan mukaiset ensisijaiset tavoitteet, joiden ansiosta jäsenvaltiot, jotka eivät saa tukea koheesiorahastosta, voivat nostaa yhteisön rahoitusosuuden 75 prosenttiin hankkeissa, joille myönnetään rahoitusta rahastosta.

Euroopan unionista tehtyyn sopimukseen ja EY:n perustamissopimukseen liitetyn, Tanskan asemaa koskevan pöytäkirjan 2 artiklan mukaisesti tämä päätös ei sido Tanskaa eikä sitä sovelleta Tanskaan. Koska päätös N:o 574/2007/EY perustuu Schengenin säännöstöön Euroopan yhteisön perustamissopimuksen kolmannen osan IV osaston määräysten nojalla, Tanskan on edellä mainitun pöytäkirjan 5 artiklan mukaisesti päätettävä kuuden kuukauden kuluessa tämän päätöksen tekemispäivästä, saattaako se päätöksen osaksi kansallista lainsäädäntöään vai ei.

Islannin ja Norjan osalta päätös N:o 574/2007/EY kehittää Schengenin säännöstön määräyksiä Euroopan unionin neuvoston sekä Islannin tasavallan ja Norjan kuningaskunnan välisessä sopimuksessa viimeksi mainittujen osallistumisesta Schengenin säännöstön täytäntöönpanoon, soveltamiseen ja kehittämiseen tarkoitetulla tavalla. Kyseiset määräykset kuuluvat tietyistä Euroopan unionin neuvoston, Islannin tasavallan ja Norjan kuningaskunnan välillä näiden kahden valtion osallistumisesta Schengenin säännöstön täytäntöönpanoon, soveltamiseen ja kehittämiseen tehdyn sopimuksen yksityiskohtaisista soveltamissäännöistä 17 päivänä toukokuuta 1999 tehdyn neuvoston päätöksen 1999/437/EY (2) 1 artiklan A ja B kohdan soveltamisalaan.

Sveitsin osalta päätös N:o 574/2007/EY kehittää Schengenin säännöstön määräyksiä Euroopan unionin, Euroopan yhteisön ja Sveitsin valaliiton välisessä sopimuksessa Sveitsin valaliiton osallistumisesta Schengenin säännöstön täytäntöönpanoon, soveltamiseen ja kehittämiseen tarkoitetulla tavalla. Kyseiset määräykset kuuluvat mainitun sopimuksen tekemisestä Euroopan yhteisön puolesta sekä sopimuksen tiettyjen määräysten väliaikaisesta soveltamisesta tehdyn neuvoston päätöksen 4 artiklan 1 kohdan soveltamisalaan.

Tässä päätöksessä esitetyt toimenpiteet ovat päätöksen N:o 574/2007/EY 56 artiklalla perustetun yhteisvastuuta ja maahanmuuttovirtojen hallintaa käsittelevän yhteisen komitean lausunnon mukaiset,

ON TEHNYT TÄMÄN PÄÄTÖKSEN:

1 artikla

Liitteessä määritetään strategiset suuntaviivat, joissa määritellään painopisteet ja ensisijaiset tavoitteet monivuotista ohjelmakautta 2007–2013 varten.

2 artikla

Tämä päätös on osoitettu Belgian kuningaskunnalle, Bulgarian tasavallalle, Tšekin tasavallalle, Saksan liittotasavallalle, Viron tasavallalle, Helleenien tasavallalle, Espanjan kuningaskunnalle, Ranskan tasavallalle, Italian tasavallalle, Kyproksen tasavallalle, Latvian tasavallalle, Liettuan tasavallalle, Luxemburgin suurherttuakunnalle, Unkarin tasavallalle, Maltan tasavallalle, Alankomaiden kuningaskunnalle, Itävallan tasavallalle, Puolan tasavallalle, Portugalin tasavallalle, Romanialle, Slovenian tasavallalle, Slovakian tasavallalle, Suomen tasavallalle sekä Ruotsin kuningaskunnalle.

(1) EUVL L 144, 6.6.2007, s. 22.

(2) EYVL L 176, 10.7.1999, s. 31.

(3) EYVL L 131, 1.6.2000, s. 43.

(4) EUVL L 395, 31.12.2004, s. 70.

(5) EYVL L 64, 7.3.2002, s. 20.

LIITE

Päätöksen N:o 574/2007/EY 3 artiklan a, b ja c kohdassa lueteltujen tavoitteiden osalta jäljempänä määritetyt strategiset suuntaviivat on nähtävä osana Haagin ohjelman mukaista ulkorajojen valvontaa (1) koskevan EU:n politiikan täytäntöönpanoa. (2) Suuntaviivoissa konkretisoidaan erityisesti yhteisön painopisteet, joiden mukaan edistetään Euroopan ulkorajojen yhdennetyn valvontajärjestelmän asteittaista käyttöönottoa ja lujitetaan jäsenvaltioiden ulkorajoilla tehtäviä rajatarkastuksia ja -valvontaa.

Päätöksen N:o 574/2007/EY 3 artiklan 1 kohdan d alakohdassa tarkoitetun tavoitteen osalta suuntaviivoissa konkretisoidaan erityisesti yhteisön painopisteet, joiden mukaan yhteistä viisumipolitiikkaa kehitetään edelleen osana monikerroksista järjestelmää, jonka avulla pyritään toisaalta torjumaan laitonta maahanmuuttoa kehittämällä paikallisten konsuliedustustojen menettelyjä ja toisaalta helpottamaan laillista matkustamista.

Tuki päätöksen N:o 574/2007/EY 6 artiklassa mainitun erityisen kauttakulkujärjestelyn täytäntöönpanemiseksi vahvistetaan Liettuan tasavallan monivuotisen ohjelman puitteissa näiden suuntaviivojen mukaisesti.

Jäsenvaltioiden olisi päätettävä, miten niille myönnettävät varat jaetaan tehokkaimmin kunkin tarpeiden mukaisesti. Kun jäsenvaltiot valmistelevat luonnoksiaan monivuotisiksi ohjelmiksi vuosiksi 2007–2013, niiden olisi kuitenkin osoitettava tämän rahaston käytettävissä olevia yhteisön varoja vähintään kolmelle jäljempänä luetelluista viidestä painopisteestä.

Jäljempänä luetelluilla ensisijaisilla tavoitteilla viitataan kansallisiin toimiin, jotka joko lisäävät yhteisten välineiden ja ammatinharjoittajien välineiden arvoa tai joilla on suora vaikutus muiden jäsenvaltioiden tai koko yhteisön valmiuteen varmistaa ulkorajojen valvonta.

Lisäksi jäsenvaltioita pyydetään ottamaan monivuotisten ohjelmiensa valmistelussa huomioon yhteisvaikutus ulkorajoilla tehtäviä rajatarkastuksia ja -valvontaa koskevan EU:n rajaturvallisuusviraston (Frontex) työn kanssa.

PAINOPISTE 1: Tuetaan Euroopan ulkorajojen yhdennetyn valvontajärjestelmän asteittaista käyttöönottoa EU:n ulkorajoilla tehtävissä henkilötarkastuksissa ja rajavalvonnassa.

Tämä voisi käsittää rahaston tukikelpoisuussääntöjen mukaisia investointeja infrastruktuuriin, järjestelmiin ja toimintavälineisiin. Investoinneilla olisi erityisesti pyrittävä varmistamaan tiedonhallinnan läheneminen, jotta voidaan helpottaa päätöksentekoa ja tiedonvaihtoa jäsenvaltioiden välillä, sekä parantamaan rakennetta ja menettelyjä rajaturvallisuuden, myös väärennösten paljastamiseen käytettävän laitteiston, parantamiseksi edelleen.

Tämän painopisteen osalta yhteisön osuus voidaan nostaa 75 prosenttiin hankkeissa, jotka vastaavat seuraaviin ensisijaisiin tavoitteisiin:

1) Parannetaan kansallisia viestintäjärjestelmiä niin, että ne ovat yhteentoimivia muiden jäsenvaltioiden kanssa.

2) Ostetaan ja/tai parannetaan ulkorajojen valvonnassa käytettäviä laitteita, mikä lisää yhteentoimivuutta muiden jäsenvaltioiden kanssa ja missä otetaan huomioon yhteisen yhdennetyn riskianalyysin tulokset.

3) Ostetaan ja/tai parannetaan laitteita, joilla parannetaan jäsenvaltioiden valmiuksia osallistua Frontex-viraston koordinoimaan jäsenvaltioiden väliseen operatiiviseen yhteistyöhön.

PAINOPISTE 2: Tuetaan EU:n ulkorajojen valvontajärjestelmän ja EU:n jäsenvaltioiden eteläisiä merirajoja varten perustettavan pysyvän eurooppalaisen valvontajärjestelmän kansallisten osien kehittämistä ja täytäntöönpanoa.

Tämä voisi käsittää myös valvontajärjestelmien parantamista, jotta ne paikantavat ja tunnistavat oikein ajoneuvoja, aluksia ja ilma-aluksia.

Tämän painopisteen osalta yhteisön osuus voidaan nostaa 75 prosenttiin hankkeissa, jotka vastaavat seuraaviin ensisijaisiin tavoitteisiin:

1) Investoidaan yhden sellaisen kansallisen koordinointikeskuksen perustamiseen tai parantamiseen, joka koordinoi kaikkien ulkorajavalvontatehtäviä (havaitseminen, tunnistaminen ja toiminta) suorittavien kansallisten viranomaisten toimia ympäri vuorokauden seitsemänä päivänä viikossa ja pystyy vaihtamaan tietoja muiden jäsenvaltioiden kansallisten koordinointikeskusten kanssa.

2) Investoidaan yhden sellaisen kansallisen valvontajärjestelmän perustamiseen tai parantamiseen, joka kattaa kaikki ulkorajat tai valikoidut ulkorajaosuudet ja mahdollistaa tiedonvälityksen kaikkien ulkorajavalvontaan osallistuvien viranomaisten välillä ympäri vuorokauden seitsemänä päivänä viikossa.

3) Ostetaan ja/tai parannetaan laitteita, joita käytetään rajoilla havaitsemiseen, tunnistamiseen ja toimintaan (esim. ajoneuvoja, aluksia, ilma-aluksia, helikoptereita, tunnistimia, kameroita jne.), sillä ehdolla, että niiden tarpeellisuus on osoitettu selkeästi Euroopan tasolla.

PAINOPISTE 3: Tuetaan viisumien antamista ja laittoman maahanmuuton torjumista, myös väärien tai väärennettyjen asiakirjojen havaitsemista, lisäämällä jäsenvaltioiden konsuli- ja muiden viranomaisten järjestämää toimintaa kolmansissa maissa.

Tämän painopisteen osalta yhteisön osuus voidaan nostaa 75 prosenttiin hankkeissa, jotka vastaavat seuraaviin ensisijaisiin tavoitteisiin:

1) Edistetään järjestelmällistä ja säännöllistä yhteistyötä jäsenvaltioiden konsuliviranomaisten välillä sekä eri jäsenvaltioiden konsuliviranomaisten ja muiden viisumipolitiikan alalla toimivien viranomaisten välillä.

2) Tehdään aloitteita, joilla kehitetään tai luodaan rajoitettua edustamista, yhteisiä tiloja tai yhteisiä viisumihakemuskeskuksia aluksi viisumihakemusten vastaanottoa varten ja myöhemmässä vaiheessa niiden käsittelyä varten.

PAINOPISTE 4: Tuetaan sellaisten tietotekniikkajärjestelmien perustamista, joita ulkorajojen ja viisumien aloilla annettujen yhteisön säädösten täytäntöönpano edellyttää.

Tämän painopisteen osalta yhteisön osuus voidaan nostaa 75 prosenttiin hankkeissa, jotka vastaavat seuraaviin ensisijaisiin tavoitteisiin:

1) Schengenin tietojärjestelmään (SIS) liittyvät investoinnit.

2) Viisumitietojärjestelmään (VIS) liittyvät investoinnit.

PAINOPISTE 5: Tuetaan ulkorajojen ja viisumien aloilla annettujen yhteisön säädösten, erityisesti Schengenin rajasäännöstön ja EU:n viisumisäännöstön, tosiasiallista ja tehokasta soveltamista (3).

Tämä voisi käsittää tiedonvälitystä asianomaisista säädöksistä, myös sellaisista asiakirjoista kuin rajavartijan käytännön käsikirja, sekä rajavartiolaitosten ja konsulaattien virkamiehille suunnatusta koulutustoiminnasta.

Tämän painopisteen osalta yhteisön osuus voidaan nostaa 75 prosenttiin hankkeissa, jotka vastaavat seuraaviin ensisijaisiin tavoitteisiin:

1) Otetaan kansallisella tasolla käyttöön yhteinen opetussuunnitelma rajavartijoiden koulutusta varten.

2) Parannetaan kansallisen osallistumisen laatua yhdennettyyn riskianalyysimalliin.

(1) Ulkorajojen valvonnalla tarkoitetaan tässä päätöksessä ainoastaan henkilötarkastuksia.

(2) Katso uusimmat asiakirjat EU:n politiikasta tällä alalla: ”Maahanmuuttoa koskeva kokonaisvaltainen lähestymistapa: Afrikkaa ja Välimeren aluetta koskevat ensisijaiset toimet”, jonka Euroopan neuvosto hyväksyi 15.–16. joulukuuta 2005 (tiedote 12/2005, kohdat I.6. ja I.15–I.20.), ja tiedonanto Euroopan unionin eteläisten merirajojen hallinnoinnin tehostamisesta, jonka komissio antoi 30. marraskuuta 2006 (KOM(2006) 773 lopullinen).

(3) Yhteinen konsuliohjeisto diplomaatti- ja konsuliedustustoille korvataan EU:n viisumisäännöstöllä, kunhan neuvosto hyväksyy sen.